ໃນຕອນເຊົ້າວັນທີ 17 ສີງຫາ 2018 ທີສານປະຊາຊົນນະຄອນຫຼວງວຽງຈັນໄດ້ຈັດພິທີປາຖະກະຖາເລົ່າມູນເຊື້ອ ເນື່ອງໃນວັນສ້າງຕັ້ງສານປະຊາຊົນ ຄົບຮອບ 36 ປີ (ວັນທີ15/08/1982-15/08/2018), ໃຫ້ກຽດປະຖະກະຖາໂດຍທ່ານ ຄຳພັນ ສິດທິດຳພາ ກຳມະການສູນກາງພັກ, ປະທານສານປະຊາຊົນສູງສຸດ, ມີປະທານສານປະຊາຊົນນະຄອນຫຼວງ, ຮອງປະທານສານປະຊາຊົນນະຄອນຫຼວງ, ຜູ້ພິພາກສາ ແລະ ພະນັກງານເຂົ້າຮ່ວມ.
ໃນພິທີຄັ້ງນີ້ ທ່ານ ຄຳພັນ ສິດທິດຳພາ ກຳມະການສູນກາງພັກ, ປະທານສານປະຊາຊົນສູງສຸດ ໄດ້ເລົ່າມູນເຊື້ອສານປະຊາຊົນ ໄດ້ກຳເນີດ ແລະ ເຕີບໃຫຍ່ຂະຫຍາຍຕົວຢູ່ໃນສະພາບແວດລ້ອມ ແລະ ເງື່ອນໄຂເອື້ອ ອຳນວຍທີ່ແຕກຕ່າງກັນ, ຜ່ານຜ່າຂໍ້ຫຍຸ້ງຍາກ, ສ່ິງທ້າທາຍ ທີ່ແຕກຕ່າງກັນ ແຕ່ບຸກໜ້າບືນຕົວສູ່ເປົ້າໝາຍ ອັນດຽວກັນຄື ການເປັນອົງການຕຸລາການ ເຮັດໜ້າທີ່ເປັນອົງການພິພາກສາຂອງລັດ ເພື່ອດຳເນີນການພິຈາລະນາຕັດສິນຄະດີ ແນໃສ່ສຶກສາອົບຮົມພົນລະເມືອງໃຫ້ມີນ້ຳໃຈຮັກຊາດ, ຮັກລະບອບ ປະຊາທິປະໄຕ ປະຊາຊົນ, ປົກປັກຮັກສາ ແລະ ເສີມຂະຫຍາຍ ໝາກຜົນຂອງການປະຕິວັດ, ລະບອບການເມືອງ, ເສດຖະກິດ, ວັດທະນະທຳ-ສັງຄົມ, ອົງການຈັດຕັ້ງຂອງພັກ, ອົງການຈັດຕັ້ງຂອງລັດ, ແນວລາວສ້າງຊາດ, ອົງການຈັດຕັ້ງມະຫາຊົນ ແລະ ອົງການຈັດຕັ້ງສັງຄົມ, ປົກປັກຮັກສາສິດຜົນປະໂຫຍດອັນຊອບທຳຂອງພົນລະເມືອງ, ຮັບປະກັນຄວາມຍຸຕິທຳ, ຄວາມສະຫງົບ ແລະຄວາມເປັນລະບຽບຮຽບຮ້ອຍຂອງສັງຄົມ, ເພີ່ມທະວີນິຕິທຳ, ກຳຈັດ ແລະສະກັດກັ້ນ ການລະເມີດກົດໝາຍ ຊື່ງນັບແຕ່ມື້ປະກາດສ້າງຕັ້ງສານປະຊາຊົນຂຶ້ນໃນປີ 1982 ມາເຖິງປັດຈຸບັນ.
ທ່ານປະທານສານປະຊາຊົນສູງສຸດຍັງໄດ້ຊີ້ນຳ ແລະ ເນັ້ນໜັກບາງບັນຫາເພື່ອໃຫ້ສານປະຊາຊົນນະຄອນຫຼວງສືບຕໍ່ແກ້ໄຂບັນຫາທີຍັງຄົງຄ້າງໃນການຕັດສີນຄະດີ ເພື່ອແນໃສ່ແກ້ໄຂປະກົດການຫຍໍ້ທໍ້ທີ່ເກີດຂື້ນ, ພ້ອມທັງຊອກວິທີແກ້ໄຂໃຫ້ສອດຄ່ອງ ແລະ ຖືກຕ້ອງຕາມກົດໝາຍໄດ້ກຳນົດ. ເພື່ອສ້າງໃຫ້ສານປະຊາຊົນນະຄອນຫຼວງວຽງຈັນເປັນສານທີ່ໄດ້ຮັບການຍ້ອງຍໍຈາກປະຊາຊົນ ແລະ ປົກປ້ອງສິດຜົນປະໂຫຍດຂອງຊາດ ແລະ ປະຊາຊົນຢ່າງແທ້ຈິງ.
ພາບ - ຂ່າວ: ອານຸພົນພົມຮັກສາ